钦定古今图书集成/明伦汇编/官常典/第539卷 > 郭登
## 钦定古今图书集成/明伦汇编/官常典/第539卷 > 郭登

按《明外史》本传：“登字元登，武定侯英孙也。幼英敏，及
长，博闻强记，善议论，好谈兵。洪熙时，授勋卫。正统中，
从征麓川有功，擢锦衣卫指挥佥事，迁署都指挥佥
事。车驾北征，扈从至大同，超拜都督佥事，充参将，佐
总兵官刘安镇守。敌炽甚，议旋师。登告学士曹鼐等，
车驾宜入紫荆关。王振不从，遂及于败。当是时，大同”
壁垒萧条，城门尽闭，人心汹汹。登慷慨奋厉，修城堞，
缮兵械，拊循士卒，吊死问伤。亲为裹创傅药曰：“吾誓
与此城共存亡，不令诸君独死也。”也先拥帝至，使袁
彬入城索金币，约赂至即归驾。登闭门不纳而安与
侍郎沈固、给事中孙祥、知府霍瑄等出谒，以金币进，
请如约。也先笑不应。是夕，驾驻城西，登谋遣壮士劫
敌迎驾入城，不果。明日，敌拥驾去。景帝监国，进都督同知，充副总兵。未几，遂代安为总兵官。也先犯京师，
登将率所部入援。先驰蜡书奏。奏至，敌已退。景帝褒
答之，进右都督。敌六百骑逼城下，登击却之。寻上《用
兵方略》十馀事。景泰元年春，敌自顺圣川入驻沙窝，
登败之。追至栲栳山，再败之，得所掠人畜八百有奇。
捷闻，封定襄伯。自《土木》之败，边将畏敌，无敢与战者。
至是登以八百骑破敌数千，边军为增气。四月，敌数
千骑复掩至，登出东门战，佯北诱之入土城，伏起败
之，敌遂遁。登度敌且复至，令军士赍毒酒、羊豕楮钱
伪祭冢，见敌佯走，敌争饮食，死者甚众。六月，敌复以
二千骑入寇，登再击却之。时也先奉上皇至城外，声
言送驾还。登等设计，具朝服候月城内伏兵城上，俟
上皇入，即下月城闸。既及门，敌觉之，遂拥驾去。镇守
中官陈公与登构，帝谓于谦曰：“大同籓篱，公与登如
是，何以守？遣人代公还。”登愈感奋。及上皇还，代王颂
《登功》云：有自敌中来者，言其初计欲取大同为巢穴，
故数来攻。及每至辄败，有一营数十人不还者。敌气
慑，遂奉上皇还，乞降敕奖劳。兵部言登已封伯，乃止。
二年，登以老疾乞休，举石彪自代，且请令其子嵩宿
卫。帝不听，辞以嵩为散骑舍人。时沈固在大同久，事
多废。登劾奏之，而荐尚书杨宁、布政使年富。又言：“大
同既有御史，又有巡按御”史。佥都御史任宁，宜止巡
抚宣府。帝悉从之，遂以富代固而征固。及宁还，副总
兵孙镗与登互讦，诏切责镗。已，敕登与镗两戒之。其
秋，登以疾召还。初，英宗之过大同也，遣人谓登曰：“朕
与登有姻，何拒朕若是？”登奏曰：“臣奉命守城，不知其
他。”英宗衔之。及复辟，登惧祸，首陈八事，请即日改元，
重用石亨、杨善、张𫐄及外戚孙继宗、显宗等，语多迎
合。寻命掌南京中府事。明年召还。言官劾登阴结陈
汝言获召，请正其罪。法司鞫实当斩。帝宥之，降都督
佥事，甘肃立功。宪宗即位，诏复伯爵，充甘肃总兵官。
居数月，用朱永等荐，召掌中府事，总神机营兵。成化
三年上疏言军务，“请增骑兵，整步伍，利器用，养将才，
禁奸民。”帝皆嘉纳。明年复设十二团营，命登偕朱永
提督之。八年卒。赠侯，谥忠武。登仪观甚伟，髯垂过腹。
为将兼智勇，纪律严明，料敌制胜，动合机宜。初至大
同，士卒可战者才数百，马百馀匹。不数年，马至万五
千，精卒数万人。尝以意造搅地龙、飞天网，凿深堑，覆
以土木如平地。敌入围中，发其机，自相撞击，顷刻皆
陷。又仿古制造“偏箱车”、四轮车，中藏火器，上建旗帜，
钩环联络，布列成阵，战守均有赖焉。然为人挟术尚
权，孝庄山陵之议，百官方哭请，登与会昌侯孙继宗
独先出避之，议者谓其“气高志大而心不纯”云。登能
诗，明世武臣无及者。